**Odbor za družbene zadeve**

**ZAPISNIK**

**10. redne seje Odbora za družbene zadeve**,

ki je bila **12.1.2016 ob 18.00 uri** v sejni sobi Občine Vitanje

**Prisotni člani odbora:** predsednik Fijavž, Hrovat Milan, Korošec Nadja, Wastian Dean

**Opravičeni:** g. Kovše Mateja, g. Somrak Aleš

**Ostali vabljeni:** župan Polutnik Mirko

**Predlagan dnevni red:**

1. Ugotovitev navzočnosti;
2. Pregled in potrditev zapisnika 9. Seje;
3. Pravilniki za razpise kultura in ostalo
4. Analiza koncerta Vitanjčani Vitanjčanom
5. Občinska proslava ob kulturnem prazniku 8. Februar 2016
6. Sestava organizacijskega odbora proslave ob kulturnem prazniku 2016
7. Razno

**K tč. 1**

Predsednik je pozdravil prisotne, ugotovil odsotnost dveh članov, ki sta se opravičila, da prihajata z zamudo in odprl sejo. Predstavil je dnevni red, ter predlagal spremembo, in sicer, da se točka 5 prestavi za točko 2, ostale točke se smiselno preštevilčijo.

**SKLEP 1: Odbor za družbene zadeve soglasno (6 ZA) sprejme dnevni red in predlagano spremembo.**

Popravljen dnevni red, kot sledi:

1. Ugotovitev navzočnosti
2. Pregled in potrditev zapisnika 9. redne seje
3. Občinska proslava ob kulturnem prazniku 8. februar 2016
4. Analiza koncerta Vitanjčani Vitanjčanom
5. Sestava organizacijskega odbora proslave ob kulturnem prazniku
6. Pravilniki za razpise kultura in ostalo
7. Razno

**K tč. 2**

Na zapisnik 9. Redne seje Odbora za družbene zadeve ni bilo podanih pripomb in zapisnik je bil soglasno (6 ZA) sprejet.

**SKLEP 2: Odbor za družbene zadeve Občine Vitanje potrdi zapisnik 9. redne seje v predlagani vsebini.**

**K tč. 3**

Predsednik napove proslavo ob kulturnem prazniku, ki jo organizira Odbor za družbene zadeve skupaj z Občino Vitanje. Pohvali dosedanje organizacije in prosi za pomoč tudi vnaprej. Nato preda besedo županu.

Ob 18:10 se seji pridruži g. Somrak.

Župan pozdravi vse prisotne in predstavi zastavljen okvir organizacije proslave. Določen je termin, 5. februar 2016 ob 17. uri. Člani odbora predlagajo spremembo ure na 18.

Predlaga podelitev občinskega priznanja društvu KTD Sveti Vid ob 15-letnici obstoja, ki jo praznujejo v tem letu. Predstavi še osnutek vabil in plakatov.

Ob 18:30 se seji pridruži ga. Kovše.

Med prisotnimi steče razprava glede podrobnosti organizacije. Vsi člani odbora se s predlaganim strinjajo in sprejmejo sklep:

**SKLEP 3: Člani Odbora se strinjajo s podelitvijo občinskega priznanja društvu KTD Sveti Vid ob 15-letnici obstoja in predlagajo pobudo v potrditev OS.**

**K tč. 4**

Predsednik se najprej zahvali vsem, ki so pripomogli pri organizaciji koncerta v decembru in poda nekaj mnenj in pobud, ki jih je dobil po izvedeni prireditvi. Svoje mnenje poda tudi župan in se odboru zahvali za izvedeno organizacijo.

Med člani steče razprava glede prodaje vstopnic in zasedbe sedežev. Ga. Kuzman in g. Hrovat podata nekaj predlogov za lažjo organizacijo glede vstopnic.

Predsednik vse prisotne seznani s finančnim poročilom izvedenega koncerta. Pojasni, da so bili stroški izvedbe višji od prihodkov. Del stroškov je tako krila Občina Vitanje, del sredstev od prodanih vstopnic (700,00€) pa se je nakazalo v šolski sklad Osnovne šole Vitanje.

Prisotne še seznani z željo g. Slatinek Toneta, da na vpogled dobi predstavljeno poročilo.

Člani odbora nimajo zadržkov in sprejmejo naslednji sklep:

**SKLEP 4: Člani Odbora soglasno (8 ZA) sprejmejo sklep in se strinjajo, da se predstavljeno finančno poročilo izvedbe koncerta »Vitanjčani Vitanjčanom« da na vpogled g. Slatinek Tonetu.**

Omenjeno poročilo bo predsednik v naslednjih dneh poslal g. Slatineku po e-pošti.

Župan zapusti sejo ob 18:40

**K tč. 5**

Predsednik predstavi okvirno razdelitev del in nalog ob organizaciji prireditev, ki se izvajajo v okviru Občine Vitanje in Odbora za družbene zadeve. Izpostavi dejstvo, da večino nalog opravijo le določeni člani. Izrazi željo po večjem sodelovanju ostalih članov in odpre razpravo. G. Wastian se zahvali vsem, ki so kakorkoli kdaj pripomogli pri organizaciji-tako izvedbeno, logistično in tudi idejno. Pojasni, da je potrebna pomoč ostalih članov predvsem na prvi pripravljalni dan posamezne prireditve, ko gre za postavitev scenskih elementov, stolov, odra in podobnega.

V razpravo se vključijo še ostali člani. Vsi se strinjajo, da so pripravljeni pomagati.

Predsednik predlaga, da se vsi člani Odbora sestanejo na prvi pripravljalni dan naslednje prireditve, v četrtek 4.2.2016 ob 17h. Vsi člani se s predlaganim strinjajo in potrdijo svojo udeležbo.

**K tč. 6**

Predsednik Fijavž preide k naslednji točki, spremembi pravilnikov za sofinanciranje kulturnih programov in sofinanciranje ostalih programov društev v Občini Vitanje. Vsi člani so ob vabilu za sejo prejeli tudi predlagane spremembe. Pripomb na predlagane spremembe ni, zato člani soglasno (8 ZA) sprejmejo sklep:

**SKLEP 5: Odbor za družbene zadeve se s predlaganimi spremembami pravilnikov strinja in jih daje OS v obravnavo in potrditev. Sklepi so priloženi zapisniku.**

**K tč. 7**

Pod točko razno ni bilo razprav

Seja se je zaključila ob 19:55

Priloge:

* Seznam sklepov za predloge sprememb pravilnikov za sofinanciranje programov na področju ljubiteljskih kulturnih programov v Občini Vitanje
* Seznam sklepov za predloge sprememb pravilnikov za sofinanciranje programov ostalih društev

**Zapisal** **Predsednik**

Dean Wastian Dejan Fijavž